ЗэIущIитIми зыщ къарикIуар
«Спартак-Налшык» (Налшык) — «Армавир» (Армавир) — 0:2 (0:1). Налшык. «Спартак» стадион. Накъыгъэм и 16-м. ЦIыху 200 еплъащ.
Судьяхэр: Машлякевич (Мэзкуу), Тюмидов (Элиста), Мирошник (Ставрополь).
«Спартак-Налшык: Щоджэн, Лелюкаев, Тебэрды, Ольмезов, Абазэ, Мэшыкъуэ, Михайлов, Дэхъу (Белоусов, 74), Каркаев, Машэжь, (КIэдыкIуей, 64), Бацэ (Ашу, 16; Къурмэн, 69)
«Армавир»: Матюшэ, Гаджибеков, Мирошниченкэ, Соболь, Соловьёв Ал., Суханов, ДыщэкI, Лусикян (Гиоргобиани, 90+2), Поляков (Соловьёв М., 87), Гугуев (Каюмов, 90+1), Синявский.
Топхэр дагъэкIащ: Гугуевым, 43 (0:1). Мирошниченкэ, 47, пенальтикIэ (0:2).
Дагъуэ къыхуащIащ: Щоджэным, Ашум, ДыщэкIым.
Бэрэжьей кIуам Налшык къеблэгъа «Армавир»-м иджыри и гугъэхэр хихыжатэкъым етIуанэ дивизионым и «Ипщэ» гупым щекIуэкI зэхьэзэхуэм япэ увыпIэр къыщихьу ищхьэкIэ дэкIуэтеину. Абы папщIэ текIуэныгъэр ди къалащхьэм Iэмал имыIэу щызыIэригъэхьэн хуейт, армырамэ «IэфIыпсыр» IэщIэкIыпэнут. Дыдейхэр мы гъэм зыхущIэкъун щIагъуэ щыIэкъым икIи арагъэнущ я псэр питхъыу щIэмыджэгуар.
Зэрыхабзэу, хэгъэрейхэм ебгъэрыкIуэныгъэкIэ ирагъэжьащ. Псом хуэмыдэу жыджэрт Бацэ Къантемыр. Абы тIэунейрэ Iэмал гъуэзэджэхэр къыхукъуэкIащ. Ди жагъуэ зэрыхъущи, мыгувэу ди гъуащхьауэм фэбжь игъуэтащ икIи яхъуэжын хуей хъуащ. АдэкIэ хуэмурэ хьэщIэхэм тепщэныгъэр яубыдащ.
Бжыгъэр къызэIуамыхауэ зэIущIэм и япэ Iыхьэр щиухым, «Армавир»-м зыкъызэкъуихащ икIи илъэс зыбжанэкIэ «Спартак-Налшыкым» и щIыхьыр зыхъума Гугуев Магомед и командэщIэр япэ иригъэщащ. Ар ди щIалэхэм удынышхуэ яхуэхъуащ.
Загъэпсэхуу къызэрихьэжу хьэщIэхэм бжыгъэр ягъэбэгъуащ. Ольмезовым IэщIэкIауэ Синявскэр ди гъуэм къыщыбгъэдыхьэм Щоджэным къыхуэнэжар ар ириудынырт. Пенальти. Ар Iэзэу игъэзэщIащ «Армавир»-м и капитан Мирошниченкэ.
Абы иужькIи хьэщIэхэр увыIакъым. Ди гъуащхьэтетым и Iэзагъ лъагэр мыхъуатэмэ, хэт ищIэнт кIэух бжыгъэр дапхуэдизу щытынуми.
Налшык зэрыщытекIуам и фIыгъэкIэ «Армавир»-м и гугъэхэр къэщIэрэщIэжащ. Апхуэдэу къэхъуащ «Краснодар-2»-м «IэфIыпсыр» зэрыхигъэщIам къыхэкIыу. Иджы бжьыпэр зыIыгъхэр зэрызэщхьэщыкIыр зы очко закъуэщ. Аращи, япэ дивизионым кIуэну командэр хэтми щызэхэкIынур иужь дыдэ джэгугъуэращ.
«Академия» (Дон Iус Ростов) — «Спартак-Налшык» (Налшык) — 1:0 (0:0). Дон Iус Ростов. «Локомотив» стадион. Накъыгъэм и 20-м. ЦIыхуи 100 еп-лъащ.
Судьяхэр: Панин (Дмитров), Харченкэ, Петров (тIури Астрахань щыщщ).
«Академия»: Воронин, Чернов, Федотов, Охрименкэ, Романов, Захаров, Далиев, Басов, Ходунов (Молтенинов, 57), Савин (Николаев, 75), Донсков (Крюков, 79).
«Спартак-Налшык: Щоджэн, Лелюкаев, Белоусов, Тебэрды, Абазэ, Газаев (Къурмэн, 62) Шаваев, Михайлов (Дэхъу, 59), Каркаев, Машэжь (Бэрбэч, 81), Ашу (КIэдыкIуей, 69).
Топыр дигъэкIащ: Басовым, 68, пенальтикIэ (1:0).
Дагъуэ къыхуащIащ Абазэм.
«Армавир»-м къыхигъэщIа и ужькIэ «Спартак-Налшыкым» и тренерхэм зэхъуэкIыныгъэ зыбжанэ гупым халъхьащ. Абыхэм джэгур нэхъ къагъэжыджэращ, арщхьэкIэ «Понедельник Виктор и цIэр зезыхьэ академием» и футболист ныбжьыщIэхэм зэрапэлъэщын къару къалъыкъуэкIакъым. Уеблэмэ, аргуэру къыхагъэщIащ, я хьэрхуэрэгъухэм я гъуэм зы топи яхудэмыгъэкIыу.
Иджы щыгъуазэ фыхуэтщIынщ Урысей Федерацэм футболымкIэ и етIуанэ дивизионым и «Ипщэ» гупым иужьу щызэхэта зэIущIэ-хэм къарикIуа бжыгъэхэм: щэщIрэ етIуанэ джэгугъуэ — «Легион Динамо» (Мэхъэчкъалэ) — «Динамо-Ставрополь» (Ставрополь) — 2:2, «Ангушт» (Нэзрэн) — «Академия» (Дон Iус Ростов) — 0:1, «Краснодар-2» (Краснодар) — «IэфIыпс» (IэфIыпс) — 1:0,Спартак-Владикавказ» (Владикавказ) — «Кубань-2» (Краснодар) — 0:0, «Биолог-Новокубанск» (Прогресс) — «Чайка» (Песчанокопское) — 0:2,«Мэшыкъуэ-КМВ» (Псыхуабэ) — «Черноморец» (Новороссийск) 0:2, «Дружба» (Мейкъуапэ) — «Анжи-2» (Мэхъэчкъалэ) — 1:1; щэщIрэ ещанэ джэгугъуэ — «Анжи-2» — «Мэшыкъуэ-КМВ» — 0:1, «IэфIыпс» — «Дружба» — 2:0, «Биолог-Новокубанск»- «Черноморец» — 0:2, «Чайка» — «Легион Динамо» — 2:1, «Армавир» — СКА (Дон Iус Ростов) — 3:0.
«Спартак-Налшыкым» къыкIэлъыкIуэ зэIущIэр пщэдей иригъэкIуэкIынущ. Къэбэрдей-Балъкъэрым и къалащхьэм абы къыщригъэблэгъэнущ «Краснодар-2»-р.
Жыласэ Заурбэч.
